Okresná prokuratúra Trebišov 
Jána Husa 1925/15, 075 01 Trebišov 1 	

Sp. zn. : 2 Pv 778/13/8811	Trebišov, 15.1.2014
EEČ : 2-69-26-2014

U Z N E S E N I E

Trestná vec:	obvinená XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Trebišov
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Ako zákonná matka XXXXX si neplnila svoju vyživovaciu povinnosť, ktorá jej vyplýva zo zákona o rodine a zároveň, ktorá jej bola uložená rozsudkom Okresného súdu v Rožňave pod č. 5P/258/2012, ktorý nadobudol právoplatnosť dňa 12.04.2013, a to v mieste bydliska, ako aj inde prispievať na výživu XXXXX sumou zodpovedajúcou 30 % zo sumy životného minima na jedno nezaopatrené neplnoleté dieťa mesačne, vždy vopred do 15. dňa v mesiaci k rukám otca XXXXX, čo si neplnila od mesiaca jún  2013 až doposiaľ, čím jej tak na bežnom výživnom vznikol dlh vo výške 144,20 €,

lebo zanikla trestnosť činu

Odôvodnenie:
	Uznesením policajného orgánu OO PZ Michaľany pod sp. zn.  ČVS: ORP-1076/MI-TV-2013 zo dňa 20.11.2013 bolo vznesené obvinenie XXXXX pre prečin zanedbania povinnej výživy podľa § 207 ods. 1 Tr. zákona, na tom skutkovom základe, ako je to uvedené vo výrokovej časti tohto uznesenia.

	Obvinená v priebehu skráteného vyšetrovania využila ustanovenie § 86 písm. a  Tr. zákona o účinnej ľútosti a dlh na bežnom výživnom za obdobie od mesiaca jún 2013 doposiaľ vo výške 144,20 € uhradila k rukám otca dieťaťa XXXXX dňa 03.12.2013 bankovým prevodom na účet.

Uvedenú skutočnosť potvrdil vo svojej výpovedi dňa 21.12.2013 aj otec dieťaťa, v ktorej uviedol, že dlh na bežnom výživnom za žalované obdobie považuje za uhradený.  

	Keďže trestný čin nemal trvale nepriaznivé následky, lebo páchateľ svoju vyživovaciu povinnosť dodatočne splnil skôr, než bolo o jeho trestnej veci rozhodnuté, trestné stíhanie sa zastavuje, lebo zanikla trestnosť činu. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Valéria Kovalová
prokurátorka